2022. gada 2. janvārī

Elīza Tīruma pakāpjas par 16 pozīcijām un izcīna septīto vietu

Svētdien, 2. janvārī ar sieviešu sacensībām iesākās Eberspacher pasaules kausa sestā posma noslēdzošā diena. Par godalgām cīnījās 28 sportistes, tajā skaitā arī trīs latvietes: Elīna Ieva Vītola, Sigita Bērziņa un Elīza Tīruma. Ulla Zirne un Kendija Aparjode šīs sacensības izlaida iegūto traumu dēļ.

Ņemot vērā nepateicīgos laikapstākļus, ledus kvalitāte ar katru sportisti būtiski pasliktinājās, kas nozīmē to, ka pirmajām dalībniecēm bija priekšrocība ar labu braucienu uzstādīt augstvērtīgu rezultātu, kas, savukārt, nebija iespējams pēdējām startētājām.

Elīna Ieva Vītola un Sigita Bērziņa trasē devās viena aiz otras, attiecīgi, ar septīto un astoto starta numuru. Vītola uzrādīja otro labāko startu un arī finišēja ar otro labāko rezultātu – 56.939 sekundes, vien par 0.003 sekundēm piekāpjoties titulētajai Vācijas sportistei Nātālijai Gaizenbergerei (Natalie Geisenberger). Trešo pozīciju ieņēma krieviete Jekaterina Katņikova (Ekaterina Katnokova) [+0.031].

Sigitai Bērziņai ātrākais starta laiks, bet trasē pieļaujot dažas kļūdas, finišā piektais rezultāts – 57.053 sekundes.

Elīza Tīruma aizvadīja ļoti labu braucienu, taču sliktās ledus kvalitātes dēļ finišā nācās samierināties ar 23. pozīciju [+0.513].

Otrajā braucienā Elīza Tīruma lieliski izbrauca trases līnijas un uzrādīja ceturto labāko laiku, kas divu braucienu summā sportistei ļāva pakāpties par 16 pozīcijām un izcīnīt septīto vietu [+0.529]. Elīnai Ievai Vītolai otrajā braucienā 14. labākais laiks un divu braucienu summā astotā vieta [+0.560]. Savukārt Sigita Bērziņa ierindojās 13. pozīcijā [+0.776].

Sacensību uzvarētāja – vāciete Jūlija Taubitsa (Julia Taubitz) [1:53.167]. Otrajā vietā pieredzējusī Vācijas sportiste Nātālija Gaizenbergere (Natalie Geisenberger) [+0.241]. Savukārt bronzas godalgu izcīnīja austriete Madeleine Egle (Madeleine Egle), kura, veicot lielisku otro braucienu, divu braucienu summā pakāpās par 14 pozīcijām [+0.256].

Sacensības noslēgsies ar komandu stafeti, kurā Latvijas valstsvienību pārstāvēs Elīza Tīruma, Kristers Aparjods un Mārtiņš Bots/Roberts Plūme. Latvijas komanda trasē dosies ar atsoto kārtas numuru.

Latvijas Nacionālās kamaniņu sporta izlases startiem seko līdzi tiešraidē **TV4** un interneta portālā **Sportacentrs.com**.

Svētdiena, 2. janvāris

13.50 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456